b'\n_START_ARTICLE_\nTourniquet\n_START_SECTION_\nKlassinen kokoonpano (1990\xe2\x80\x931993)\n_START_PARAGRAPH_\nTourniquetin perustivat vuonna 1989  Los Angelesissa, Kaliforniassa kitaristi Gary Lenaire, laulaja Guy Ritter ja rumpali Ted Kirkpatrick, joka oli aiemmin vuonna 1987 soittanut Trouble-yhtyeess\xc3\xa4 lyhyen aikaa. Tourniquet \xc3\xa4\xc3\xa4nitti esikoislbuminsa Stop the Bleeding ja julkaisi sen Intense Records -levymerkill\xc3\xa4 vuonna 1990. Stop the Bleeding oli aikalaisittain hyvin uraauurtava albumi kristillisen thrash metalin kannalta ja ker\xc3\xa4si yhtyeelle nopeasti vankan ihailijakunnan. Musiikkityylilt\xc3\xa4\xc3\xa4n se on 1980-lukulainen thrash metal -albumi falsettilauluineen. T\xc3\xa4ll\xc3\xa4 kokoonpanolla solisti Guy Ritter vastasi melodisemmasta laulusta, kun taas kitaristi Gary Lenaire tulkitsi aggressiivisemmat thrash metal -huutolaulut. Albumin \xc3\xa4\xc3\xa4nityksiss\xc3\xa4 soolokitarat soitti Mark Lewis. My\xc3\xb6hemmin yhtyeeseen liittyiv\xc3\xa4t kitaristi Erik Mendez ja basisti Victor Macias. T\xc3\xa4t\xc3\xa4 kvintetti\xc3\xa4 monet pitiv\xc3\xa4t yhtyeen niin kutsuttuna klassisena kokoonpanona. Mendez ja Macias olivat mukana Stop the Bleeding -albumilta kuvatulla "Ark of Suffering" -musiikkivideolla, joka sis\xc3\xa4lt\xc3\xa4\xc3\xa4 v\xc3\xa4kivaltaista videomateriaalia el\xc3\xa4inkokeista ja el\xc3\xa4inten pahoinpitelyst\xc3\xa4. V\xc3\xa4kivaltaisen sis\xc3\xa4lt\xc3\xb6ns\xc3\xa4 vuoksi videon n\xc3\xa4ytt\xc3\xa4minen kiellettiin Music Televisionilla, mutta sit\xc3\xa4 ennen video ehti saada kohtalaisesti l\xc3\xa4hetysaikaa. Musiikkivideo huomioitiin eri viestimiss\xc3\xa4 kantaa ottavan sanomansa vuoksi._NEWLINE_Vuonna 1991 Tourniquet \xc3\xa4\xc3\xa4nitti huomattavasti modernimman albumin nimelt\xc3\xa4 Psychosurgery. "Spineless"-kappaleella yhtye esimerkiksi kokeili rapcorea Anthraxin ja Faith No Moren tavoin \xe2\x80\x93 ennen kuin tyylilaji tuli suosituksi 1990-luvun lopulla. Psychosurgery toi entist\xc3\xa4 enemm\xc3\xa4n esille rumpali Kirkpatrickin farmasia-alan taustan sanoitusten l\xc3\xa4\xc3\xa4ketieteellisten kielikuvien puolesta ja kiinnostuksen taidemusiikkiin, jonka vaikutus on kuultavissa albumin kitarariffeiss\xc3\xa4. Jotkut kriitikot ovatkin kuvailleet albumia vertauksella, ett\xc3\xa4 se kuulostaa silt\xc3\xa4 kuin Slayer soittaisi Beethovenia. Psychosurgery julkaistiin Intense Records -levymerkill\xc3\xa4 kristillisille markkinoille ja Metal Blade Records julkaisi sen yleisille markkinoille. N\xc3\xa4in albumi sai huomattavasti laajemman jakelun kuin Stop the Bleeding, laajentaen yhtyeen ihailijakuntaa entisest\xc3\xa4\xc3\xa4n. Vuonna 1992 Tourniquet julkaisi musiikki-vhs:n nimelt\xc3\xa4 Video Biopsy. _NEWLINE_Vuonna 1993 Tourniquet \xc3\xa4\xc3\xa4nitti raskaimman, nopeimman, teknisimm\xc3\xa4n ja synkeimm\xc3\xa4n albuminsa Pathogenic Ocular Dissonance. Laulaja Guy Ritter j\xc3\xa4tti yhtyeen sen \xc3\xa4\xc3\xa4nitysten j\xc3\xa4lkeen koska ei pit\xc3\xa4nyt uudesta aggressiivisemmasta tyylist\xc3\xa4. Monet ihailijat pit\xc3\xa4v\xc3\xa4t Pathogenic Ocular Dissonancea yhtyeen parhaana albumina: HM-lehden lukijat valitsivat sen lehden er\xc3\xa4\xc3\xa4ss\xc3\xa4 \xc3\xa4\xc3\xa4nestyksess\xc3\xa4 1990-luvun suosikkialbumikseen. Psychosurgeryn tavoin sek\xc3\xa4 Intense Records ett\xc3\xa4 Metal Blade Records julkaisivat albumista painokset. Uudeksi laulajaksi julkaisua seuranneella kiertueella ehti liitty\xc3\xa4 Luke Easter, joka oli aiemmin laulanut er\xc3\xa4\xc3\xa4ss\xc3\xa4 paikallisessa pop rock -yhtyeess\xc3\xa4. Tourniquetin oli tarkoitus soittaa Milwaukee Metalfestiss\xc3\xa4 1993 mutta tapahtuman p\xc3\xa4\xc3\xa4esiintyj\xc3\xa4 Deiciden Glen Benton esti yhtyeen osallistumisen, koska ei pit\xc3\xa4nyt ajatuksesta soittaa kristillisen yhtyeen kanssa. Tapaus toi Tourniquetille kuitenkin julkisuutta. Samana vuonna yhtye julkaisi ainoastaan Intense Recordsilla livealbumin Intense Live Series, Vol. 2, joka sis\xc3\xa4lt\xc3\xa4\xc3\xa4 yhtyeen coverin Troublen kappaleesta "The Tempter".\n_START_SECTION_\nHard rock -kausi (1994\xe2\x80\x931999)\n_START_PARAGRAPH_\nVuonna 1994 Tourniquet hylk\xc3\xa4si l\xc3\xa4\xc3\xa4ketieteelliset sanoitusteemansa ja yhtyeen tyyli vaihtui rennompaan hard rockiin \xe2\x80\x93 yhtyeen aiempia julkaisuja nimitt\xc3\xa4in yhdist\xc3\xa4\xc3\xa4 synke\xc3\xa4 ja ilke\xc3\xa4 tunnelma, joka vetosi moniin metalliharrastajiin. Tourniquet \xc3\xa4\xc3\xa4nitti pian albumin Vanishing Lessons, jonka kappaleesta tuli "Twilight" pieni listasuosikki valtavirran radiokanavilla. Vuoteen 1997 saakka yhtyeell\xc3\xa4 oli levytyssopimus ainoastaan Intense Recordsin kanssa. Erik Mendez j\xc3\xa4tti yhtyeen ennen albumin \xc3\xa4\xc3\xa4nityksi\xc3\xa4 keskitty\xc3\xa4kseen ty\xc3\xb6h\xc3\xb6n perheyrityksess\xc3\xa4\xc3\xa4n. Kappaleesta "Bearing Gruesome Cargo" tuotettiin musiikkivideo, joka julkaistiin my\xc3\xb6hemmin video-vhs:ll\xc3\xa4 Pushin\' Broom (1995)._NEWLINE_Vanishing Lessonsin j\xc3\xa4lkeen yhtye julkaisi ep:n Carry the Wounded (1995), jonka kevyisiin rockballadeihin oli monen ihailijan vaikea suhtautua. Levyll\xc3\xa4 soitti my\xc3\xb6s ensimm\xc3\xa4ist\xc3\xa4 kertaa uusi kitaristi Aaron Guerra, joka oli liittynyt yhtyeeseen vuonna 1994. Samoihin aikoihin julkaistiin my\xc3\xb6s kokoelmalevy The Collected Works of Tourniquet, jolle Tourniquet my\xc3\xb6s \xc3\xa4\xc3\xa4nitti uudet kappaleet "The Hand Trembler" ja "Perfect Night for a Hanging". Ne olivat monien mielest\xc3\xa4 yhtyeen raskaimmat kirjoittamat kappaleet. "The Hand Tremblerill\xc3\xa4" Marty Friedman teki ensimm\xc3\xa4isen kerran yhteisty\xc3\xb6t\xc3\xa4 Tourniquetin kanssa soittamalla osan kitarasooloista._NEWLINE_Vuonna 1996 Gary Lenaire j\xc3\xa4tti Tourniquetin perustaakseen Guy Ritterin kanssa hard rock -yhtyeen Echo Hollow. Yhtyeen uusista raskaista kappaleista huolimatta Tourniquet \xc3\xa4\xc3\xa4nitti vuonna 1997 kevyimm\xc3\xa4n albuminsa Crawl to Chinan, joka julkaistiin Benson Records -levymerkill\xc3\xa4. Albumi jakoi runsaasti mielipiteit\xc3\xa4 yhtyeen ihailijoiden sek\xc3\xa4 kriitikoiden joukossa. Ted Kirkpatrick oli tullut tunnetuksi tavastaan soittaa l\xc3\xa4hes jokaisessa Tourniquetin konsertissa rumpusoolon. N\xc3\xa4ist\xc3\xa4 suorituksista kootuista videotallenteista julkaistiin vhs The Unreleased Drum Solos of Ted Kirkpatrick. Lopulta Victor Maciaskin j\xc3\xa4tti basistin paikan, ja Kirkpatrick j\xc3\xa4i ainoaksi alkuper\xc3\xa4isj\xc3\xa4seneksi. Vuonna 1998 yhtye \xc3\xa4\xc3\xa4nitti akustisia sovituksia kappaleistaan, jotka julkaistiin itsen\xc3\xa4isesti albumilla Acoustic Archives. Levyll\xc3\xa4 oli mukana my\xc3\xb6s uusi kappale "Trivializing the Momentous, Complicating the Obvious", joka ei ollut akustinen, vaan yksi yhtyeen raskaimmista t\xc3\xa4h\xc3\xa4n astisista kappaleista. Samana vuonna Tourniquet julkaisi musiikki-vhs:t Guitar Instructional Video ja Tourniquet Live in California.\n_START_SECTION_\nPaluu thrash metaliin (2000\xe2\x80\x93)\n_START_PARAGRAPH_\nVuonna 2000 yhtye palasi l\xc3\xa4hemm\xc3\xa4s alkuaikojensa teknist\xc3\xa4 thrash metal -tyyli\xc3\xa4. Yhtye allekirjoitti taas levytyssopimuksen Metal Blade Recordsin kanssa ja julkaisi albumin Microscopic View of a Telescopic Realm. Se sai hyv\xc3\xa4n vastaanoton viestimiss\xc3\xa4. Vuoden 2001 aikana Tourniquet julkaisi kolme ensimm\xc3\xa4ist\xc3\xa4 albumia uudelleenmasteroituina ja lis\xc3\xa4kappaleiden kera Pathogenic Records -levymerkin alla, lukuun ottamatta Pathogenic Ocular Dissonancea, josta my\xc3\xb6s Metal Blade Records otti painoksen "The Tempter" -lis\xc3\xa4kappaleen kera. Vuonna 2002 Tourniquetiin liittyi basisti Steve Andino. Yhtyeen kokoonpano oli taas kykenev\xc3\xa4 konsertoimaan, kunnes Aaron Guerra l\xc3\xa4hti yhtyeest\xc3\xa4 henkil\xc3\xb6kohtaisista syist\xc3\xa4._NEWLINE_Vuonna 2003 Kirkpatrick, Easter ja Andino \xc3\xa4\xc3\xa4nittiv\xc3\xa4t seitsem\xc3\xa4nnen studioalbuminsa Where Moth and Rust Destroyn sessiokitaristien Marty Friedman (ex-Megadeth) ja Bruce Franklin (Trouble) avustuksella. Samana vuonna Tourniquet julkaisi kaksi musiikki-dvd:t\xc3\xa4: Ocular Digitalin, joka sis\xc3\xa4lt\xc3\xa4\xc3\xa4 kuvamateriaalia yhtyeen konsertistaan alankomaalaisilta Flevo-festivaaleilta vuodelta 2001 ja konsertin Escondidosta, Kaliforniasta vuodelta 1991; toinen musiikki-dvd oli Circadian Rhythms \xe2\x80\x93 The Drumming World of ted Kirkpatrick, joka sis\xc3\xa4lt\xc3\xa4\xc3\xa4 uudelleenjulkaistun The Unreleased Drum Solos of Ted Kirkpatrick -rumpuvideon lis\xc3\xa4ksi muita tallenteita Kirkpatrickin lukuisista rumpusooloista. _NEWLINE_Aaron Guerra kuitenkin palasi Tourniquetiin vuonna 2005 ja Tourniquet soitti j\xc3\xa4lleen konsertteja my\xc3\xb6s ulkomailla, Ruotsissa ja Sveitsiss\xc3\xa4. Ruotsin konsertista, viimeisilt\xc3\xa4 Bobfesteilt\xc3\xa4 (vuosina 1999\xe2\x80\x932005 kristillisen metallimusiikkikulttuurin keskeisimpi\xc3\xa4 tapahtumia) julkaistiin vuonna 2006 musiikki-dvd Till Sverige Med K\xc3\xa4rlek._NEWLINE_Vuonna 2008 yhtye kertoi helmikuun lopun lehdist\xc3\xb6tiedotteessaan, ett\xc3\xa4 se on t\xc3\xa4ll\xc3\xa4 hetkell\xc3\xa4 ilman levytyssopimusta ja aikoo mahdollisesti \xc3\xa4\xc3\xa4nitt\xc3\xa4\xc3\xa4 uuden albumin riippumattomana, omakustanteisesti._NEWLINE_22. helmikuuta 2010 Blabbermouth.net uutisoi, ett\xc3\xa4 Tourniquet \xc3\xa4\xc3\xa4nitt\xc3\xa4\xc3\xa4 uuden albumin tuottajanaan maineikas Neil Kernon (mm. Queensr\xc3\xbfche, Dokken, Judas Priest, Cannibal Corpse, Nile, Kansas). Yhtye lis\xc3\xa4si: "Aiomme julkaista sen heti kun se valmistuu my\xc3\xb6hemmin t\xc3\xa4m\xc3\xa4n vuoden syksyll\xc3\xa4." Kirkpatrick kertoi my\xc3\xb6s julkaisevansa sooloalbumit, joista toinen, Ode to a Roadkill, on stoner metalia ja toinen, In the Shadow of the Masters, klassista musiikkia rumpusoitolla. 10. marraskuuta 2010 yhtye ilmoitti yhteisty\xc3\xb6st\xc3\xa4 Kickstarter.comin kanssa rahoittaakseen albumin \xc3\xa4\xc3\xa4nityksen. Yhtye tarjosi erilaisia ihailijapaketteja jokaiselle, joka lahjoittaa albumin tavoiteltua budjettia varten. Uusi albumi Antiseptic Bloodbath ilmestyi vihdoin 2013._NEWLINE_Ted Kirkpatrick aloitti uuden Kickstart-kampanjan uuden sooloprojetin\xc2\xa0The Tourniquet Ark: Onward to Freedom nimiss\xc3\xa4. Onward to Freedom julkaistiin Tourniquetin nimen alla 2014. Levy sis\xc3\xa4lt\xc3\xa4\xc3\xa4 aiempaa raskaampia osuuksia \xc3\xb6rin\xc3\xa4lauluineen ja on my\xc3\xb6s muutenkin vaihteleva useine vierailijoineen sek\xc3\xa4 laulu- ett\xc3\xa4 soittopuolella. Kantavana teemana t\xc3\xa4ll\xc3\xa4kin levyll\xc3\xa4 on el\xc3\xa4inten oikeudet._NEWLINE_Joulukuussa 2015 yhtyeen pitk\xc3\xa4aikainen laulaja Luke Easter erosi yhtyeest\xc3\xa4 ja uuden laulajan haku alkoi._NEWLINE_Tammikuussa 2016 Kirkpatrick julkaisi sooloalbumina Black Sabbath -coveralbumin The Doom in Us All - A Tribute to Black Sabbath. Levyll\xc3\xa4 Kirkpatrick soittaa rumpuja ja rytmikitaraosuudet. Onward to Freedom -levyn tyyliin levyll\xc3\xa4 oli lukuisa m\xc3\xa4\xc3\xa4r\xc3\xa4 vierailevia artisteja. Basistina toimi Dug Pinnick. Soolokitaristeina oli Scotti Hill, Bruce Franklin ja Karl Sanders. Laulajiksi palkattiin showpainija Chris Jericho (Fozzy), Corey Glover (Living Colour), Trevor McNevan (mm. Thousand Foot Krutch, FM Static), Eric Wagner (Trouble) ja Tim "Ripper" Owens (mm. Judas Priest, Iced Earth, Yngwie Malmsteen, Beyond Fear)._NEWLINE_Vuonna 2016 Kirkpatrick ilmoitti olevansa tekem\xc3\xa4ss\xc3\xa4 uutta virallista Tourniquet-albumia. T\xc3\xa4m\xc3\xa4kin tultaisiin rahoittamaan Kickstarter-joukkokampanjana. Levy oli m\xc3\xa4\xc3\xa4r\xc3\xa4 julkaista vuoden 2017 alkupuolella, mutta viiv\xc3\xa4stysten kautta julkaisu tapahtui vasta vuoden 2018 lokakuussa nimell\xc3\xa4 Gazing at Medusa. Luke Easterin tilalle ei l\xc3\xb6ydetty pysyv\xc3\xa4\xc3\xa4 j\xc3\xa4sent\xc3\xa4 laulajaksi. Levyn nimikkokappaleessa lauloi Deen Castronovo (mm. Journey, Revolution Saints). Castronovon oli tarkoitus laulaa muillakin kappaleilla, mutta aikatauluongelmien vuoksi h\xc3\xa4n ei pystynyt siihen.  Levyn p\xc3\xa4\xc3\xa4laulajaksi palkattiin Kirkpatrickin Black Sabbath -tribuuttiprojektissa mukana ollut Tim "Ripper" Owens, joka esiintyi nimikkokappaletta lukuunottamatta kaikissa muissa kappaleissa. Toiseksi soolokitaristiksi palkattiin Onward to Freedom -albumilla Kirkpatrickin kanssa aiemmin t\xc3\xb6it\xc3\xa4 tehnyt Chris Poland (mm. Megadeth).\n_START_SECTION_\nTyyli\n_START_PARAGRAPH_\nTourniquetin varhaiset albumit ovat tyylilt\xc3\xa4\xc3\xa4n teknist\xc3\xa4 thrash metalia ja tunnelmaltaan synkeit\xc3\xa4. Soitto on teknisesti tarkkaa, sill\xc3\xa4 rumpali Ted Kirkpatrick tunnetusti soittaa itsekin kitaraosuuksia silloin, kun h\xc3\xa4nen mielest\xc3\xa4\xc3\xa4n muiden j\xc3\xa4senten soitto ei ole tarpeeksi tarkkaa. Kirkpatrick luo rumputy\xc3\xb6skentelyll\xc3\xa4\xc3\xa4n usein polyrytmej\xc3\xa4 ja erikoisia, teknisi\xc3\xa4 kaavoja. Tourniquetista sanotaan, ett\xc3\xa4 sen tyypillisell\xc3\xa4 kappaleella on enemm\xc3\xa4n kitarariffej\xc3\xa4, kuin mit\xc3\xa4 muut yhtyeet tavallisesti kirjoittavat koko uransa aikana. Vaikka ensimm\xc3\xa4isen albumin tyyliss\xc3\xa4 on vaikutteita 1980-luvun speed metalista, jo sill\xc3\xa4 on kuultavissa yhtyeen tavaramerkiksi muodostunutta tyyli\xc3\xa4, joka yhdist\xc3\xa4\xc3\xa4 taidemusiikkivaikutteita kitarariffeihin. T\xc3\xa4m\xc3\xa4 vaikutus kuuluu erityisen selke\xc3\xa4sti albumeilla Psycho Surgery ja Pathogenic Ocular Dissonance. P\xc3\xa4\xc3\xa4asiallinen lauluntekij\xc3\xa4 Kirkpatrick mainitsee Beethovenin, Bachin sek\xc3\xa4 muita taidemusiikins\xc3\xa4velt\xc3\xa4ji\xc3\xa4 vaikuttajikseen. Vaikka varhaisella tuotannolla on my\xc3\xb6s progressiivisia aineksia, esimerkiksi Pathogenicin kappaleella "The Skeezix Dilemma", my\xc3\xb6hemmill\xc3\xa4 julkaisuilla Microscopic View of a Telescopic Realm ja Where Moth and Rust Destroy on enemm\xc3\xa4n vaikutteita progressiivisesta metallista. Alun perin Guy Ritter lauloi melodisemmat kohdat ja Gary Lenaire taas hy\xc3\xb6kk\xc3\xa4\xc3\xa4v\xc3\xa4t huutolaulut. Vaikka Luke Easteria pidet\xc3\xa4\xc3\xa4n p\xc3\xa4tev\xc3\xa4n\xc3\xa4 laulajana, h\xc3\xa4nell\xc3\xa4 on kapeampi \xc3\xa4\xc3\xa4niala kuin monioktaavilla Guy Ritterilla. Hard rock -kaudellaan yhtyeen tyyli oli rennompaa, ja vuoden 1994 Vanishing Lessons esitteli vaikutteita ajalle suositusta groove metal -tyylist\xc3\xa4. Crawl to Chinan tyyli on kokeellista, ja siin\xc3\xa4 on vaikutteita vaihtoehtorockista._NEWLINE_Tourniquetin sanoitusten aiheet ovat laaja-alaisia: Teemat vaihtelevat Vanhan testamentin vertauskuvista ja opetuksista l\xc3\xa4\xc3\xa4ketietellisiin kielikuviin ja Edgar Allan Poe -tyyppiseen kuvaavaan kauhukirjallisuuteen. Taidemusiikin ja kauhuvaikutteiden vuoksi yhtye on kehitt\xc3\xa4nyt itselleen sloganin "Beethoven kohtaa Frankensteinin". L\xc3\xa4\xc3\xa4ketieteellisill\xc3\xa4 kielikuvilla k\xc3\xa4sitell\xc3\xa4\xc3\xa4n usein yhteiskunnallisia ongelmia. Kappale "Ark of Suffering" albumilta Stop the Bleeding sai huomiota ottamalla kantaa el\xc3\xa4inten kaltoinkohteluun raamatullisesta n\xc3\xa4k\xc3\xb6kulmasta. "Ruminating Virulence" albumilta Pathogenic Ocular Dissonance tarjoaa toivoa pahasti vammautuneille. "Twilight" albumilta Vanishing Lessons taas puhuu vanhusten halveksunnasta.\n_START_SECTION_\nSaavutukset ja vastaanotto\n_START_PARAGRAPH_\nYhtye on myynyt yli 300\xc2\xa0000 albumia. Tourniquet on esiintynyt Yhdysvalloissa, Kanadassa, Norjassa, Alankomaissa, Tanskassa, Ruotsissa, Brasiliassa ja Puerto Ricossa. Osa yhtyeen musiikista on saanut huomiota viestimiss\xc3\xa4. Musiikkivideo "Ark of Suffering" -kappaleesta sai l\xc3\xa4hetysaikaa Music Televisionilla ja sai huomiota kannanotostaan el\xc3\xa4inten kaltoinkohtelua vastaan. Yhtye on tuonut kantansa esiin julkisesti, ja on tehnyt haastatteluja aiheesta lehdiss\xc3\xa4 kuten Vegetarian Times, Journal of the United Animal Nations, Animal\xe2\x80\x99s Agenda, PETA (People for the Ethical Treatment of Animals) ja monissa muissa el\xc3\xa4insuojelua k\xc3\xa4sitteleviss\xc3\xa4 julkaisuissa. Tourniquet tunnetaan musiikillisesti taitavana ryhm\xc3\xa4n\xc3\xa4, ja tietyt kriitikot pit\xc3\xa4v\xc3\xa4t yhtyett\xc3\xa4 taitavampana kuin monia muita alansa esitt\xc3\xa4ji\xc3\xa4. Yhtyeen j\xc3\xa4senist\xc3\xa4 on kirjoitettu eri musiikkilehdiss\xc3\xa4. Esimerkiksi Kirkpatrickista on kirjoitettu lehdiss\xc3\xa4 Modern Drummer sek\xc3\xa4 Drums ja Aaron Guerraa on haastateltu lehdiss\xc3\xa4 Guitar World sek\xc3\xa4 Guitar for the Practicing Musician._NEWLINE_Yhtye on saanut yleisten viestimien kriitikoilta kiitosta "\xc3\xa4lykk\xc3\xa4\xc3\xa4st\xc3\xa4 musiikistaan" ja siit\xc3\xa4, ett\xc3\xa4 se k\xc3\xa4sittelee kristilli\xc3\xa4 aiheita "arvokkaasti" ja "ilman v\xc3\xa4sytt\xc3\xa4v\xc3\xa4\xc3\xa4 hihhulointia". Soundi-lehden arvostelija Antti Mattila kirjoitti Microscopic View of a Telescopic Realm -albumista, ett\xc3\xa4 "Tourniquet ei julista, vaikka se uskovaiseksi tunnustautuukin. Se ei ole ilosanoman soihdunkantaja valmiiden oppien muodossa, vaan sen tarkoituksena on saada ihmiset ajattelemaan. Siin\xc3\xa4 se onnistuukin kiihkottomilla, \xc3\xa4lykk\xc3\xa4ill\xc3\xa4 sanoituksillaan." Yhtyeen musiikki on saanut my\xc3\xb6nteisen vastaanoton. Korroosio.fi-sivuston kriitikko Jukka Korkiam\xc3\xa4ki kirjoitti, ett\xc3\xa4 "b\xc3\xa4ndi on julkaissut monta laadukasta levy\xc3\xa4, jotka mielest\xc3\xa4ni edustavat t\xc3\xa4m\xc3\xa4n lyriikallisen suuntauksen (kristillisen metallin) parhaimmistoa, ainoana poikkeuksena kaoottinen kolmas kiekko, joka kantaa nime\xc3\xa4 Pathogenic Ocular Dissonance." Where Moth and Rust Destroyn Korkiam\xc3\xa4ki sanoi olevan "Tourniquetin hiotuin ja tasaisin levy sitten Vanishing Lessonsin", kun taas Microscopic View of a Telescopic Realm oli h\xc3\xa4nen mielest\xc3\xa4\xc3\xa4n "ihan hyv\xc3\xa4 albumi, mutta k\xc3\xa4rsi kovasti hajanaisuudesta, kemian puutteesta ja soundien satunnaisesta k\xc3\xb6yk\xc3\xa4isyydest\xc3\xa4".'